কাল্পনিক লক নেস মনস্টার ‘খুঁজতে’ নাসাকে চায় স্বেচ্ছাসেবীরা
স্কটিশ রূপকথার কাল্পনিক দানব ‘লক নেস মনস্টার’ নিয়ে নতুন করে খোঁজ শুরুর পরিকল্পনায় সাহায্য করার আহ্বান জানানো হয়েছে মার্কিন মহাকাশ গবেষণা নাসাকে।অনুরোধটি জানিয়েছে স্কটল্যান্ড ভিত্তিক সংগঠন লক নেস সেন্টার, যারা এই কাল্পনিক প্রাণীটিকে নতুন করে খোঁজার লক্ষ্য নিয়েছে।গত বছর দেশটির হাইল্যান্ডস পর্বতে লক নেসের খোঁজে যে বিশাল অভিযান চালানো হয়েছিল, তার ফলাফলে এক হাইড্রোফোন দিয়ে পানির নীচে বিকট আওয়াজ ও এর উপস্থিতি খুঁজে পাওয়ার মতো বেশ কয়েকটি সম্ভাব্য জায়গা শনাক্ত করা হয়েছিল।১৯৩৪ সালে ২০ জন ব্যক্তির হাতে বিনোকিউলার ও ক্যামেরা দিয়ে এ কাল্পনিক দানবের খোঁজ শুরু করেছিলেন যুক্তরাজ্যের অন্যতম বীমা কোম্পানি ‘ঈগল স্টার’-এর প্রতিষ্ঠাতা স্যার এডওয়ার্ড মাউন্টেন, যেখানে এখন পর্যন্ত লক নেস মনস্টার দেখার আনুষ্ঠানিক নজির নিবন্ধিত হয়েছে এক হাজার ১৫৬টি।মাউন্টেনের সে অভিযানের ৯০ বছর উপলক্ষ্যে নতুন করে এ কাল্পনিক দানবের খোঁজ চালানো হবে বছরের ৩০ মে থেকে ২ জুন পর্যন্ত।লক নেস সেন্টারের বাজার নির্বাহী এমি টড বলেছেন, “আমরা আশা করছি, গোটা বিশ্বে ছড়িয়ে থাকা ‘নেসি’ (লক নেস মনস্টারের ডাকনাম) হান্টাররা আমাদেরকে নাসার লোকজনের সঙ্গে যোগাযোগ করতে সাহায্য করবেন।”“আমরা সামাজিক যোগাযোগ মাধ্যমের সহায়তায় তাদের সঙ্গে যোগাযোগ স্থাপনের প্রত্যাশা করছি। আমরা শুধু আমাদের জবাব খোঁজার চলমান এই অভিযানে তাদের বিশেষজ্ঞদের নির্দেশনা চাই।”“আমরা যুক্তরাজ্যের বিভিন্ন ইউনিভার্সিটিতে গিয়েছি। আমরা আশা করছি,  নাসা বিশেষজ্ঞদের কাছে নেসিকে স্ক্যান করার মতো উন্নত ইমেজিং প্রযুক্তি আছে।”“এজন্য আমাদের একসঙ্গে বসতে হবে। আর সে যন্ত্র কীভাবে এখানে নিয়ে আসা যায়, তা নিয়ে কথা বলতে হবে।”
নতুন এ অভিযানে স্বেচ্ছাসেবীদের কাজ হবে ভূপৃষ্ঠের ওপর নজর রাখা ও পানিতে কোনও সন্দেহজনক গতিবিধি লক্ষ্য করা। এ ছাড়া, তাদের কী খোঁজা লাগবে ও কীভাবে সে অনুসন্ধার রেকর্ড করতে হবে, সে সম্পর্কেও সংক্ষিপ্ত নির্দেশনা দেওয়া হবে।আর যারা সরাসরি এ অভিযানে উপস্থিত থাকতে পারবেন না, তারাও ‘ভিজিট ইনভার্সনেস লক নেস’ ওয়েবসাইটে প্রবেশ করে লাইভ ক্যামেরার মাধ্যমে এ প্রকল্পে যোগ দিতে পারবেন।এ ছাড়া, ‘লক নেস: দে ক্রিয়েটেড এ মনস্টার’ নামে এক তথ্যচিত্রের স্ক্রিনিং হতে যাচ্ছে, যেখানে দেখা যাবে ৭০ ও ৮০ দশকে এ দানব খোঁজার বিভিন্ন ঘটনা। পাশাপাশি, তথ্যচিত্রটির পরিচালক জন ম্যাকল্যাভার্টির সঙ্গে একটি বিশেষ প্রশ্নোত্তর পর্বও থাকবে এতে।এমনকি গবেষণা দল ‘লক নেস এক্সপ্লোরেশন’-এর গবেষক অ্যালেন ম্যাককেনার সঙ্গে সরাসরি বিতর্কও রয়েছে আয়োজনের তালিকায়।
লক নেস খোঁজার জন্য তৈরি বিশেষ ক্রুজ জাহাজ ‘ডিপস্ক্যান’-এর ক্যাপ্টেন ও অলাভজনক সংস্থা ‘লক নেস প্রজেক্ট’-এর প্রধান অ্যালিস্টার ম্যাথেসনের সঙ্গে যাত্রায় পাড়ি জমাতে পারেন নেসি হান্টাররা। এমনকি ম্যাককেনার সঙ্গেও যাত্রা করতে পারেন তারা, যেখানে ৬০ ফুট উচ্চতার হাইড্রোফোন দিয়ে পানির গভীরে লক নেস মনস্টারের আওয়াজ সন্ধান করা হয়।লক নেস সেন্টারের অবস্থান যুক্তরাজ্যের ড্রামনাড্রডিচ হোটেলের পুরোনো শাখায়। প্রচলিত ধারণা হল, ৯০ বছর আগে এখানে এক জলদানব বা ‘ওয়াটার বিস্ট’ দেখতে পেয়েছিলেন হোটেলের ম্যানেজার আলডি ম্যাককে।
হোটেলের মহাব্যবস্থাপক পল নিক্সন বলেছেন, “গত বছর নেসি নিয়ে স্মরনকালের অন্যতম খোঁজ চালিয়ে গোটা বিশ্বে তাক লাগিয়ে দিয়েছিলাম আমরা, যেটিতে অংশ নিয়েছিলেন আমেরিকা, কানাডা, ফ্রান্স, ইতালি ও জাপান’সহ আরও অনেক দেশের নাগরিক।”“ব্যাখ্যা নেই এমন আওয়াজ শোনার পাশাপাশি নেসিকে দেখতে পাওয়ার সম্ভাবনা তৈরি হওয়ায় এ বছর লক নেস মনস্টার নিয়ে আরও নির্ভরযোগ্য তথ্য খুঁজে বের করতে আমরা দৃঢ় প্রতিজ্ঞ।”“এজন্য আমরা মনস্টার হান্টারদের পাশাপাশি বিশেষজ্ঞদেরকেও সাহায্য করার আহ্বান জানাচ্ছি।”“আমরা একে লক নেস মনস্টারের সর্বকালের সবচেয়ে বড় খোঁজ হিসেবে প্রতিষ্ঠিত করতে চাই, যেখানে সরোবরটির সবচেয়ে বড় রহস্যগুলো উন্মোচনের জন্য আমরা বিভিন্ন নতুন যন্ত্র ব্যবহারের লক্ষ্য নিয়েছি।”

১৯৩৪ সালে ২০ জন ব্যক্তির হাতে বিনোকিউলার ও ক্যামেরা দিয়ে এ কাল্পনিক দানবের খোঁজ শুরু করেছিলেন স্যার এডওয়ার্ড মাউন্টেন।